দেশের বৃহত্তম মহাকাল মন্দির, পাহাড়ের পর্যটনে নয়া মাইলফলক

শিলিগুড়ি: আর মাত্র একটি দিনের অপেক্ষা। তার পরেই শিলিগুড়ির (Siliguri) মাটিগড়ায় দেশের বৃহত্তম মহাকাল মন্দিরের (Mahakal Temple) ভিত্তিপ্রস্তর স্থাপন করবেন মুখ্যমন্ত্রী মমতা বন্দ্যোপাধ্যায় (Mamata Banerjee)। আগামী ১৬ জানুয়ারি বিকেল ৪টেয় মহাকাল মন্দিরের শিলান্যাস করবেন তিনি। এই মন্দির নির্মাণ হলে আগামী দিনে উত্তরবঙ্গের পর্যটন (North Bengal Tourism) শিল্পের নতুন মাইলফলক হতে চলেছে মাটিগড়ার এই মহাকাল মন্দির।

মহাকাল মন্দির নির্মাণের প্রস্তাব আগেই রাজ্য মন্ত্রিসভার বৈঠকে গৃহীত হয়। প্রকল্পকে চূড়ান্ত অনুমোদনের পর মুখ্যমন্ত্রী একটি ট্রাস্ট গঠন করে দেন। শিলিগুড়ি শহরের লাগোয়া উজানু মৌজায়, মাটিগাড়া ব্লকের পাথরঘাটা গ্রাম পঞ্চায়েতের অধীনে এই মন্দির নির্মিত হবে। ১০ নম্বর জাতীয় সড়কের সংলগ্ন জমির পাশেই রয়েছে রেললাইন ও চামটা নদী। প্রায় ১৭ একর জমিতে মন্দির নির্মাণের দায়িত্বে থাকবে ওয়েস্ট বেঙ্গল হাউজিং ইনফ্রাস্ট্রাকচার ডেভেলপমেন্ট কর্পোরেশন।

আরও পড়ুন: নিপা নিয়ে আতঙ্ক নয়! সংক্রমণ রুখতে কী কী সতর্কতা জরুরি? দেখুন

উল্লেখ্য, তিন মাস আগে ভয়াবহ প্রাকৃতিক দুর্যোগে বিধ্বস্ত দার্জিলিং সফরে গিয়ে মুখ্যমন্ত্রী পাহাড়ের পুনর্গঠন কাজের পরিদর্শন ও পরিস্থিতি পর্যালোচনার পর মহাকাল মন্দির পরিদর্শন করেন। সেখানেই তিনি শিলিগুড়িতে মহাকাল মন্দির নির্মাণের ঘোষণা করেন।

ইতিমধ্যেই শিলান্যাস অনুষ্ঠান ঘিরে প্রস্তুতি শেষ লগ্নে। সূত্রের খবর, এই অনুষ্ঠানে শিলিগুড়ি, জলপাইগুড়ি, দার্জিলিং, কালিম্পং-সহ পাহাড়ের বিভিন্ন এলাকা থেকে জনপ্রতিনিধি ও সাধারণ মানুষ উপস্থিত থাকবেন। পাশাপাশি আলিপুরদুয়ার, কোচবিহার ও উত্তর দিনাজপুর থেকেও বহু মানুষ যোগ দেবেন।

বিশেষজ্ঞদের মতে, এই মহাকাল মন্দির উত্তরবঙ্গের পর্যটন শিল্পে এক নতুন মাইলফলক তৈরি করবে। মন্দিরের পাশাপাশি যদি একটি সাংস্কৃতিক কেন্দ্র গড়ে ওঠে, তবে শিলিগুড়ি তথা গোটা উত্তরবঙ্গের পর্যটন ও অর্থনৈতিক চেহারাই বদলে যেতে পারে বলে তাঁদের অভিমত।